Uz 03.10.2019 Nr. 142.9/6-203-13.19

Latvijas Republikas Saeimas Aizsardzības, iekšlietu un korupcijas novēršanas komisijai

Par civiltiesisko darījumu pārraudzības

nodrošināšanu valsts stratēģiskajos objektos

Saistībā ar Latvijas Republikas Saeimas Aizsardzības, iekšlietu un korupcijas novēršanas komisijas (turpmāk – Komisija) 2019.gada 03.oktobra vēstulē Nr.142.9/6-203-13/19 norādītajiem secinājumiem, Iekšlietu ministrija (turpmāk – IeM) sadarbībā ar Aizsardzības ministriju (turpmāk – AM) un Tieslietu ministriju (turpmāk – TM) ir izvērtējusi Saeimas Analītiskā dienesta pētījumu “Ierobežojumi darbībām ar nekustamo īpašumu valstij stratēģiski nozīmīgu infrastruktūras objektu tuvumā: starptautiskā pieredze” (turpmāk – Pētījums) ar tajā apskatītajiem nacionālajai drošībai aktuāliem drošības jautājumiem un sniedz šādu informāciju.

Saeimas komisijas savā vēstulē aicina:

1. Ieviest viedu regulējumu kritiskās infrastruktūras objektu tuvumā esošo nekustamo īpašumu iegādes un darījumu pārraudzības nodrošināšanai, proti, izstrādāt sistemātisku un kompleksu starpinstitucionālās sadarbības risinājumu, kā arī pilnveidot Latvijas tiesisko regulējumu atbilstoši esošajai drošības situācijai un izaicinājumiem.
2. Ministru kabinetu uzsākt politiskas konsultācijas ar valstīm, kurās ir spēkā specifisks ierobežojošs tiesiskais regulējums attiecībā uz darījumiem ar nekustamo īpašumu valstij stratēģiski nozīmīgu objektu tuvumā.

Pētījumā ir izvirzīta hipotēze par mūsdienu ģeopolitisko izaicinājumu ietekmi uz valsts drošības interešu saglabāšanu valstij stratēģiski nozīmīgu nekustamo īpašumu darījumu tirgū. Pētījumā izdarītie secinājumi, kas balstās uz empīriski analītiskiem datiem, vērš uzmanību uz nepieciešamību risināt ar valstij nozīmīgu objektu aizsardzību saistītos problēmjautājumus un pilnveidot nacionālos normatīvos aktus. Pētījuma tvēruma ietvaros autors ir centies līdzsvarot jēdziena “valstij stratēģiski nozīmīgi objekti” saturu un tā tiešu sasaisti ar tādiem jēdzieniem kā “kritiskā infrastruktūra”, “nacionālajai drošībai nozīmīgas komercsabiedrības”, “valsts aizsardzības objekti”, “nacionālo interešu objekti”. Taču pēc jēdzieniskās nozīmes un individuālām pazīmēm visi šie jēdzieni būtu nošķirami dēļ atšķirīgām normām tiesību aktos.

Nacionālajos normatīvajos aktos Latvijas kritiskās infrastruktūras definīcija[[1]](#footnote-1) un šīs jomas noteicošās normas ir ieviestas Eiropas Savienības Padomes direktīvas Nr.2008/114/EK[[2]](#footnote-2) noteikto mērķu sasniegšanai, ieskaitot objektu drošības pasākumu īstenošanas noteikumus[[3]](#footnote-3). Vēršam uzmanību, ka, pamatojoties uz iepriekš minētajiem normatīvajiem aktiem, ir izveidots kritiskās infrastruktūras objektu saraksts jeb kopums, kas ir apstiprināts ar Ministru kabineta rīkojumu[[4]](#footnote-4). Kritiskās infrastruktūras kopumā iekļautie objekti aptver civilos objektus un sistēmas, kā arī valsts aizsardzības militāros objektus un sistēmas. Būtiski atzīmēt, ka kritiskās infrastruktūras kopums nav konstants lielums, un tas tiek reizi gadā pārskatīts un precizēts. Vienlaikus, lai novērstu jebkādus iespējamus organizētus un sistēmiski radītus draudus kritiskās infrastruktūras kopumam un tajā iekļauto atsevišķo objektu vai objektu grupu konfidencialitātei, fiziskajai un sistēmas integritātei, kā arī funkcionēšanas spējām, minētais kopums ir iekļauts Ministru kabineta apstiprinātajā valsts noslēpuma objektu sarakstā[[5]](#footnote-5). Izveidotā kritiskās infrastruktūras aizsardzības sistēma kā daļa no nacionālās drošības sistēmas tiek pastāvīgi attīstīta, pilnveidota un pielāgota, lai vērstos pret mainīgajiem drošības apdraudējumiem. Attiecībā uz drošības situāciju, tai skaitā konstatētajiem apdraudējumiem kritiskās infrastruktūras objektos, katru gadu Ministru kabinetā un Saeimas Nacionālās drošības komisijā tiek skatīts Nacionālās drošības starpinstitūciju komisijas sagatavotais informatīvais ziņojums par drošības situāciju kritiskās infrastruktūras objektos.

Reflektējot uz Saeimas komisijas aicinājumu pilnveidot Latvijas tiesisko regulējumu atbilstoši esošajai drošības situācijai un izaicinājumiem, vēršam uzmanību uz AM izstrādāto likumprojektu “Grozījumi Aizsargjoslu likumā” (VSS-450)[[6]](#footnote-6), kas tika izsludināts valsts sekretāru sanāksmē 2019.gada 23.maijā. Minētais likumprojekts paredz ne tikai palielināt aizsargjoslas maksimālo platumu ap paaugstināta drošības līmeņa militāriem objektiem, bet arī noteikt aizsargjoslās ap valsts aizsardzības objektiem un paaugstināta drošības līmeņa valsts aizsardzības objektiem nekustamā īpašuma atsavināšanas saskaņošanu ar AM atļauju un AM pirmpirkuma tiesības attiecībā uz minētiem objektiem. Ņemot vērā likumprojektā ietverto grozījumu saturu, jēgu un būtību, kā arī ietverto deleģējumu Ministru kabinetam noteikt kārtību, kādā AM izsniedz atļaujas un izmanto pirmpirkuma tiesības aizsargjoslās ap valsts aizsardzības objektiem, tajā skaitā aizsargjoslās ap paaugstināta drošības līmeņa valsts aizsardzības objektiem, AM sadarbībā ar TM ir nepieciešams aktualizēt un rast labāko tiesisko risinājumu minētā jautājuma turpmākai virzībai.

2019.gada 2.oktobra Saeimas komisiju kopējā sēdē tika norādīts uz citu valstu pieredzi minētā jautājuma risināšanā, īpaši akcentējot Somijas piemēru. Kā norādīts Pētījumā, tad Somijā no 2020.gada 1.janvāra stājas spēkā likums par licencēšanas prasībām attiecībā uz noteiktu nekustamā īpašuma iegādi, kas nosaka, ka personām, kurām mītnes vieta atrodas ārpus Eiropas Savienības un EEZ, pirms darījuma ar nekustamo īpašumu būs jāpieprasa AM atļauja[[7]](#footnote-7). Šī likuma leģitīmais mērķis personu tiesību ierobežošanai ar nekustamā īpašuma darījumiem ir garantēt un nodrošināt valsts drošību atbilstoši nacionālajām interesēm, paredzot, ka atļauju nekustamā īpašuma iegādei AM var piešķirt, ja iegāde netiek uzskatīta par šķērsli valsts aizsardzības organizēšanai, teritoriālās integritātes uzraudzībai un aizsardzībai vai robežu pārvaldības, robežu drošības vai apgādes drošības nodrošināšanai. Turklāt likumā par ārvalstu korporatīvo investīciju skrīningu[[8]](#footnote-8) Somijas Nodarbinātības un ekonomikas ministrijai ir deleģētas tiesības uzraudzīt un ierobežot ārvalstu investīcijas ar valsts drošību saistītos stratēģiskajos uzņēmumos, attiecīgi nosakot, ka ārvalstu investoram ir jāsaņem Somijas Nodarbinātības un ekonomikas ministrijas atļauja jebkādām investīcijām uzņēmumos, kuru darbība ir saistīta ar aizsardzības nozari vai uzņēmumos, kas īsteno sabiedrībai būtisku funkciju nodrošināšanu.

Vienlaikus vēršam uzmanību uz Eiropas Parlamenta un Padomes regulu (ES) 2019/452[[9]](#footnote-9), kas stājās spēkā 2019.gada aprīlī, ar kuru nosaka īpašus noteikumus ārvalstu tiešo ieguldījumu izvērtēšanas regulējuma ieviešanai dalībvalstīs drošības vai sabiedriskās kārtības aizsardzības nolūkos. Nacionālajā līmenī par investīciju skrīninga mehānisma darbību atbildīga ir Ekonomikas ministrija, kas jau ir ieviesusi līdzīgu izvērtēšanas mehānismu nacionālajai drošībai nozīmīgās komercsabiedrībās. Pamatojoties uz 2017.gada 3.oktobra Ministru kabineta noteikumiem Nr.606 “Noteikumi par Nacionālās drošības likumā noteikto institūciju, institūcijā iesniedzamās informācijas apjomu, iesniegšanas kārtību un iesniegtās informācijas izvērtēšanu, kā arī Nacionālās drošības likumā noteiktā lēmuma pieņemšanu un paziņošanu”[[10]](#footnote-10), Ekonomikas ministrija jau nodrošina uzraudzību un kontroli pār civiltiesiskiem darījumiem – īpašnieku maiņu, būtiskas līdzdalības vai izšķirošas ietekmes iegūšanu un patiesā labuma guvēja maiņu nacionālajai drošībai nozīmīgās komercsabiedrībās. Būtiski ir atzīmēt, ka Eiropas Parlamenta un Padomes regula (ES) 2019/452 uzliek saistības kopumā un ir tieši piemērojama visās dalībvalstīs no 2020.gada 11.oktobra, kā arī paredz dalībvalstīm katru gadu Eiropas Komisijai iesniegt gada ziņojumu, kurā ir iekļauta informācija par iepriekšējā gadā veiktajiem ārvalstu tiešajiem ieguldījumiem.

Attiecībā uz aicinājumu Ministru kabinetam uzsākt politiskas konsultācijas ar valstīm, kurās ir spēkā specifisks ierobežojošs tiesiskais regulējums attiecībā uz darījumiem ar nekustamo īpašumu valstij stratēģiski nozīmīgu objektu tuvumā, norādām, ka jau šobrīd tiek īstenota sadarbība un pieredzes apmaiņa dažādās Eiropas Savienības formātu sanāksmēs. Prezidējošās valstis Eiropas Savienības Padomē strādā ar visiem politiskiem jautājumiem, tostarp ar drošības jautājumiem, nodrošinot ne tikai darba programmas nepārtrauktību un likumdošanas procesu nodrošināšanu, bet arī sadarbību dalībvalstu starpā. Piemēram, šobrīd esošā Eiropas Savienības Prezidentvalsts Somija savas prezidentūras ietvaros ir rīkojusi vairākus pasākumus dalībvalstu ekspertiem, politikas veidotājiem un vadītājiem saistībā ar mainīgo ģeopolitisko situāciju, kuru ietvaros ir notikušas diskusijas un pieredzes apmaiņa par ārvalsts tiešo investīciju monitoringu Eiropas Savienības dalībvalstīs, kritiskās infrastruktūras aizsardzības izaicinājumiem, kā arī par Eiropas Savienības likumdošanas iniciatīvām nacionālās drošības kontekstā. Vēršam uzmanību, ka Latvija regulāri tiek pārstāvēta ne tikai Eiropas Savienības formātu sanāksmēs, bet arī Eiropas izcilības centra Hibrīdā apdraudējuma pārvarēšanai[[11]](#footnote-11) rīkotajos pasākumos, attiecīgi nodrošinot ekspertus ar aktuālu informāciju par identificētiem drošības riskiem un to novēršanas vai mazināšanas pasākumiem ārvalstīs.

Ņemot vērā minēto, informējam, ka, ievērojot starpinstitucionālās sadarbības principus, AM sadarbībā ar TM vienosies par labāko tiesisko risinājumu iekļaušanu likumprojektā “Grozījumi Aizsargjoslu likumā” (VSS-450) un tiks nodrošināta tā tālāka virzība. Vienlaikus tiks nodrošināta no Eiropas Parlamenta un Padomes regulas (ES) 2019/452 normām izrietošo saistību īstenošana, izstrādājot esošajiem drošības izaicinājumiem atbilstošus risinājumus saistībā ar civiltiesiskajiem darījumiem valstij stratēģiski nozīmīgos objektos un to tuvumā.

|  |  |
| --- | --- |
| Ministru prezidents | Arturs Krišjānis Kariņš |
|  |  |
| Iesniedzējs: iekšlietu ministrs | Sandis Ģirģens |

15.11.2019

1599

V.Zaķe-Zaikovska, 67219347

vita.zake-zaikovska@iem.gov.lv

1. <https://likumi.lv/ta/id/14011#p22.2> [↑](#footnote-ref-1)
2. <https://eur-lex.europa.eu/legal-content/LV/TXT/?uri=CELEX:32008L0114> [↑](#footnote-ref-2)
3. Ministru kabineta 2010. gada 1. jūnija noteikumi Nr. 496 "Kritiskās infrastruktūras, tajā skaitā Eiropas kritiskās infrastruktūras, apzināšanas un drošības pasākumu plānošanas un īstenošanas kārtība", 35. punkts. <https://likumi.lv/ta/id/212031#p35> [↑](#footnote-ref-3)
4. Pēdējo sešu gadu laikā Ministru kabineta rīkojumi, ar kuriem saskaņā ar Nacionālās drošība likumā noteikto deleģējumu apstiprināts kritiskās infrastruktūras kopums: 1) MK rīkojums Nr.148-k (16.04.2013); 2) MK rīkojums Nr.281-k (09.06.2014); 3) MK rīkojums Nr. 221-k (23.03.2016 ); 4) MK rīkojums Nr.97-k (27.02.2017); 5) MK rīkojums Nr.119-k (26.03.2018); 6) MK rīkojums Nr.274-k (14.06.2019). [↑](#footnote-ref-4)
5. <https://likumi.lv/ta/id/95649-valsts-noslepuma-objektu-saraksts> [↑](#footnote-ref-5)
6. <http://tap.mk.gov.lv/mk/tap/?pid=40473330> [↑](#footnote-ref-6)
7. <https://www.defmin.fi/realestate> [↑](#footnote-ref-7)
8. <https://trade.ec.europa.eu/doclib/docs/2019/june/tradoc_157939.pdf> [↑](#footnote-ref-8)
9. <https://eur-lex.europa.eu/legal-content/LV/TXT/?uri=CELEX:32019R0452> [↑](#footnote-ref-9)
10. <https://likumi.lv/doc.php?id=294210> [↑](#footnote-ref-10)
11. <https://www.hybridcoe.fi/what-is-hybridcoe/> [↑](#footnote-ref-11)